Foto: Hina



NOVA RUTA kojom bi jedan dio izbjeglica mogao krenuti mogla bi ići preko Crne Gore, a onda i preko Dalmacije. Prema pisanju crnogorskih Vijesti, Crna Gora priprema kapacitete za eventualni dolazak 2000 izbjeglica dnevno.



“Imajući u vidu da je dnevni priljev u zemlje zapadnog Balkana 5.000 osoba dnevno, Crna Gora priprema kapacitete za dolazak u prosjeku 2000. Zbog novonastale situacije na srpsko-mađarskoj granici, kao i opterećenosti kapaciteta Makedonije i Srbije da apsorbiraju veliki priljev migranata i izbjeglica, moguće je da određeni broj izabere put preko Albanije, Kosova i Crne Gore prema Zapadnoj Europi", stoji u dokumentu kojeg su jučer razmatrale vlasti Crne Gore.



Iz Policijske uprave dubrovačko neretvanske, piše Dubrovački dnevnik, nema naznaka da izbjeglice stižu. Međutim, doznaju novinari spomenutog portala, policija, Grad Dubrovnik i Županija, Vodovod i mnoge druge komunalne tvrtke i službe već desetak dana aktivno pripremaju teren za prihvat izbjeglica koje bi mogle početi dolaziti ovom rutom.

Granični prijelazi

Na graničnom prijelazu Bajakovo propuštaju se teretna vozila s lako kvarljivom i ADR robom﻿, a kolona teretnih vozila na izlazu iz Hrvatske je oko 2 ﻿km. ﻿﻿Na ulazu u RH ne propuštaju se vozila srbijanskih registracijskih oznaka, izvijestio je jutros HAK.



Granični prijelaz Tovarnik od 05:45 sati otvoren je za osobna vozila i autobuse, osim za vozila srbijanskih registracijskih oznaka, dok je teretni promet u prekidu.



Zabrana se ne odnosi na granične prijelaze s BiH i Slovenijom. Za sav promet zatvoreni su granični prijelazi sa Srbijom: Ilok, Ilok 2, Principovac, Principovac 2, Erdut i Batina.

Na područje Republike Hrvatske tijekom četvrtka je ušlo 8500 migranata, dok je od početka izbjegličke i migrantske krize, od 16. rujna, u Hrvatsku ušlo gotovo 59 tisuća migranata.



U privremenom prihvatilištu za migrante u Opatovcu smješteno je više od 3000 osoba, koje su se jučer tijekom cijelog dana prevozile autobusima i vlakom prema Mađarskoj. Migranti su i noćas dolazili s područja Republike Srbije, a njihov veliki broj očekuje se i danas, objavio je MUP RH na svojim internetskim stranicama.



Noćas i jutros iz Tovarnika su krenula dva izvanredna vlaka s migrantima prema Botovu - 19. izvanredni vlak krenuo je oko 2,40 sati, a 20. izvanredni vlak oko 7,50 sati, priopćili su iz Hrvatskih željeznica.

Tijek događaja:

22:00 Vlada Srbije ukinula je protumjere uvedene 23. rujna nakon hrvatske bolokade teretnog prometa na graničnim prijelazima sa Srbijom. Odluka srbijanske vlade stupa na snagu odmah i od ovog trenutka kamioni i roba iz Hrvatske mogu po uobičajenoj carinskoj i graničnoj proceduri ulaziti u Srbiju. Na izvanrednoj sjednici vlade ministri su oko 21,30 usvojili odluku o opozivu protumjera, a premijer Aleksandar Vučić najavio je da će, u roku od pet minuta od usvajnja odluke, svi hrvatski kamioni i hrvatska roba moći nesmetano ulaziti na teritorij Srbije.



“Od sutra se više ovim pitanjem nećemo baviti”, rekao je Vučić ministrima prije glasovanja i poručio da ubuduće grade “najbolje moguće odnose s Hrvatskom i sa svim ostalim susjedima”. Vučić je na sjednici vlade zamolio ministre da “ne pokazuju slavodobitnost” i da “ne unize one koji su pogriješili donoseći ovakve mjere”, te da “ne odgovaraju na eventualne kampanje i ne sudjeluju o tome, već da se posvete napretku”. Vučić je pozdravio današnju odluku vlade Hrvatske o ukidanju blokade “bez obzira kojim je motivima vođena”.



“Republika Hrvatska je odustala od svojih jednostranih mjera protiv Srbije i to ne smatram pobjedom Republike Srbije i naše vlade već pobjedom razuma i budućnosti”, rekao je Vučić, naglasivši kako Srbija ne bi imala tako veliku međunarodnu potporu.



“Da se nismo ponašali ozbiljno i odgovorno u ovoj krizi ne bismo imali ni podršku tolikih zemalja, potporu koju nije dobila članica EU. Mislim da to govori o našoj ozbiljnost i ustrajnost u vođenju politike kakvu će vlada Srbije i dalje voditi”, rekao je Vučić. On je građanima i gospodarstvenicima Hrvatske poručio da su dobrodošli u Srbiju, ispičavajući se što je “na dan i pol- dva dana zabranjen uvoz”, na što je, prema njegovim riječima, Srbija bila prinuđena štiteći svoj državni i ekonomski suverenitet.



“S Hrvatskom želimo najbolje odnose i dat ćemo sve od sebe da ih ubuduće i izgradimo”, poručio je srbijanski premijer. On je istaknuo da je “EU odigrala veliku ulogu” jer je “Srbija ustrajno ukazivala na kršenje ugovora i sporazuma (o stabilizaciji i pridruživanju), želeći da zaštiti svoje interese i u tome je uspjela”.

20:43 Oko 19 sati izvanredni vlak s izbjeglicama iz Tovarnika krenuo je put Botova, a u Tovarniku će uskoro početi ukrcaj u 23. izvanredni vlak, javile su Hrvatske željeznice, a načelnik koprivničkog Stožera za zaštitu i spašavanje Mišel Jakšić izjavio kako je na željezničku postaju Botovo samo danas stiglo od četiri do pet tisuća izbjeglica.



"Put prema odredištu otežavalo je kišovito vrijeme, ali što se tiče gradskih struktura, Crvenoga križa, liječničkih i policijskih službi, sve je bilo na visokoj razini kao i prošlih dana. Nije bilo ni najmanjeg incidenta pri prolasku tih ljudi s hrvatskoga na mađarsko tlo", izjavio je Jakšić. Rekao je kako su napravljeni scenariji primjenljivi u slučaju zatvaranja granica.



"Osobno vjerujem da će prevladati razum, srce i solidarnost, jer svi ljudi na ovom svijetu zaslužuju imati jednaka prava. Ne vidim razlog da im se to ne bi omogućilo. Namjeru da se od izbjeglica stvori prvorazredno političko pitanje smatram apsolutno nekorektnom i lešinarenjem nad nesretnim ljudskim sudbinama", rekao je Jakšić, koji je i zamjenik koprivničke gradonačelnice.

19:45 Europska komisija treba zastupati interese država članica EU-a i to je jedino što je u tom pogledu relevantno, rekla je u petak u New Yorku hrvatska ministrica vanjskih i europskih poslova Vesna Pusić komentirajući poziv europskog povjerenika Johannesa Hahna hrvatskoj vladi da povuče odluku o blokadi granice sa Srbijom. Opširnije

19:30 Ministar Ranko Ostojić kazao je kako je Hrvatska deblokirala granicu nakon što je pritisak izbjeglica iz Srbije popustio te nakon što su srpske vlasti izbjeglice počele slati na Horgoš. Opširnije

19:20 U Dnevniku HRT-a večeras je gostovao srpski premijer Aleksandar Vučić, koji je demantirao navode hrvatskih vlasti o tome da je Srbija počela slati izbjeglice na Horgoš. Istaknuo je kako će Srbija u potpunosti otvoriti granice od 21 sat. Opširnije

19:00 "Priljev u RH je smanjen, prve izbjeglice su prešle u Mađarsku preko Horgoša i logičan potez bio je otvoriti granice", kazao je ministar unutarnjih poslova Ranko Ostojić za HRT.

17:30 RTL javlja kako je prvih 300 izbjeglica pušteno na Horgoš.

17:25 Srpski mediji javljaju kako će srpski odgovor na hrvatsku deblokadu granice uslijediti iza 21 sat, nakon sjednice srpske vlade.

17:00 Granični prijelazi Bajakovo i Tovarnik otvoreni su za sav promet, bez ikakvih ograničenja.

Granični prijelazi Bajakovo i Tovarnik otvoreni su za sav promet, bez ikakvih ograničenja http://t.co/V4pz6M2k9H — Vlada R. Hrvatske (@VladaRH) September 25, 2015

16:00 Hrvatski crveni križ izvijestio je da je na područjima na kojima se pruža pomoć izbjeglicama trenutačno oko 2000 volontera educiranih za rad u kriznim situacijama, što je, kako ističe, dovoljno za sve zahtjeve koji se pred njih postavljaju. Opširnije

Tekst se nastavlja ispod oglasa

15:50 Glasnogovornik Stožera za zaštitu i spašavanje dubrovačko-neretvanske županije Goran Cvjetinović rekao je u petak da su na jugu Hrvatske u tijeku pripreme za eventualni prihvat tri do pet tisuća izbjeglica ako se oni odluče za tzv. južnu rutu, javio je N1.

U tijeku su logističke pripreme kako eventualni izbjeglički val ne bi dočekali nespremni, ističe Cvjetinović.

15:40 21. izvanredni vlak iz Tovarnika je krenuo u 15.05 sati, vožnja do Botova trajat će 4,5 sati. U tijeku je ukrcaj izbjeglica u 22. vlak.

15:18 Neslužbeno se doznaje da je tijekom noći policija privela nekoliko osoba iz Otoka jer su nelegalno prevozili izbjeglice do Opatovca i tu vožnju naplaćivali 50 eura po osobi, piše N1.



Zajedno sa slovenskom policijom, naša je policija podnijela kaznene prijave protiv četiri osobe zbog krijumčarenja ljudi.

15:00 Od 17. rujna, otkad su prvi migranti ušli u Hrvatsku pa do danas, hrvatski su liječnici pregledali 6014 migranata. Hitna medicinska služba intervenirala je 2784 puta, a liječnici obiteljske medicine pregledali su 3131 oboljelog. U bolničkim ambulantama je obrađeno 138 pacijenata, a 22 migranata su zadržana na liječenju.



Kroz ovih devet dana, na tom se opsežnom poslu kroz dežurstva i pripravnost izmijenio 221 medicinski tim, od čega 102 tima obiteljske medicine te 119 timova hitne medicine. Najviše je intervencija na pogođenom području, to jest u Vukovarsko-srijemskoj županiji te se najviše oboljelih liječi u Općoj bolnici Vukovar, izvijestilo je Ministarstvo.

14:20 Do danas je u Republiku Hrvatsku ušlo oko 60 000 migranata. Tijekom noći ulazili su na području Iloka i Tovarnika, a i dalje se očekuje veliki pritisak izbjegličkog vala na graničnim prijelazima sa Srbijom. Migranti se i dalje organizirano autobusima i vlakovima prevoze na granicu s Mađarskom, a u privremenom prihvatnom centru Opatovac trenutno se nalazi oko 1 500 migranata, izvijestio je MUP.

13:45 Pravna služba Europske komisije istražuje je li Hrvatska prekršila Sporazum o stabilizaciji i pridruživanju! Opširnije

12:00 "Bila je noćas jedna skupina koja je promašila ulazak u Hrvatsku i vratili su se prema Srbiji, ali ih je srpska policija silom gurnula prema Hrvatskoj. To vam dovoljno govori o humanosti na drugoj strani prema ovim ljudima. I to je bilo u trenutku kada je bila užasna kiša i kada su ljudi tražili zaklon. Bez obzira na te uvjete, bili su gurnuti prema nama", rekao je Ostojić. Opširnije

10:30 Tijekom prošle noći u prihvatni centar u Opatovac pristiglo je oko 5.000 migranata i izbjeglica dok se trenutačno u centru nalazi njih oko 2.500, potvrdio je novinarima u petak ujutro potpredsjednik Vlade, ministar unutarnjih poslova Ranko Ostojić.



Ostojić je izvijestio da je od početka krize, 16. rujna, do sada u Hrvatsku ušlo 58.888 migranata i izbjeglica.



"Držimo ovdje u Opatovcu sve pod kontrolom. Trudimo se koliko možemo, međutim, izbjeglice pristižu iz sata u sat", kazao je Ostojić, dodajući, da trenutačno velike probleme stvara pogoršanje vremenskih prilika, kiša i hladnoća.



Tako su noćas, dok je kiša padala, izbjeglice puštane odmah u privatni centar bez da čekaju na registraciju i prihvat na platou ispred centra, dodao je. Na tom platou danas u 10 sati nalazilo se nekoliko stotina izbjeglica i migranata koji čekaju na ulaz u prihvatni centar Opatovac. Podijeljeni su im pokrivači kako bi se njima zaogrnuli dok čekaju u redovima.

10:00 Granica između Srbije i Hrvatske bit će otvorena najkasnije do ponedjeljka, doznaje srpski dnevni list Danas iz diplomatskih izvora. Opširnije

9:30 Nova ruta kojom bi jedan dio izbjeglica mogao krenuti mogla bi ići preko Crne Gore, a onda i preko Dalmacije. Prema pisanju crnogorskih Vijesti, Crna Gora priprema kapacitete za eventualni dolazak 2000 izbjeglica dnevno.

9:00 "Promrzli, mokri, bosi ljudi cijelu noć stižu pješice u Opatovac. Po kiši spavaju na cesti.", javila je reporterka HTV-a jutros.

8:20 U razgovoru za HTV volonterka Anita Schmidt, glumica iz Osijeka, rekla je kako izbjeglice u Opatovcu trebaju cipele i čarape, a još više ljudsko dostojanstvo. "Oni nisu smeće, oni su obrazovani ljudi", dodala je.

7:30 U Hrvatsku je do jutros ušlo više od 55 tisuće izbjeglica. Samo u posljednja 24 sata ušlo je skoro 9 tisuća.